《题高尚书青山白云图》
元代·张天英

仙人中有琅玕树，吐作千峰落毫素。峰上苍苍一尺天，峰下云行亦无数。

因忆曾为天帝客，家在白云深处住。白云随龙飞出山，我亦攀龙蹑云路。

青山笑人不早归，大笑龙为云所误。

变化无定端，飞扬为谁故。试问古共工，何劳不周怒。

飘飘巢止翁，肯受风尘污。安得两齿屐，载我逍遥步。

醉卧青山看白云，莫嗔老子来迟暮。

作者简介：温州永嘉人，字羲上，一字楠渠，号石渠居士。酷志读书，穿贯经史。征为国子助教。性刚严，不好趋谒，再调不就。工诗，尤善古乐府。有《石渠居士集》。